钦定古今图书集成/明伦汇编/氏族典/第077卷 > 《滕县志》 > 吴凑
## 钦定古今图书集成/明伦汇编/氏族典/第077卷 > 《滕县志》 > 吴凑

按《唐书吴凑传》：“凑，章敬皇后弟也。繇布衣与兄溆，一
日赐官封皆等。而凑畏太盛，乞解太子詹事，换检校
宾客，兼家令，进累左金吾卫大将军。凑才敏锐而谦
畏自将，帝数顾访，尤见委信。丁后母丧，解职。既除，拜
右卫将军。德宗初，出为福建观察使，政勤清，美誉四
腾。与宰相窦参有憾，参数加短毁。帝不直参，擢凑陜”
虢观察使。宣武刘元佐死，以凑检校尚书，领节度使
驰代。未至，汴军乱，立元佐子士宁。帝欲遣兵内凑，而
参请授士宁以沮凑。还为金吾右卫大将军。贞元十
四年夏，大旱，谷贵，人流亡，帝以过京兆尹韩皋罢之，
即召凑代。凑为人彊力劬俭，瞿瞿未尝扰民，上下爱
向。进兼兵部尚书。病卒，赠尚书右仆射，谥曰“成。”